‘สำเริง’วีไอรุ่นเก๋าโดดถือคันทรี่กรุ๊ป10%
“สำเริง มนูญผล” ผู้บริหารเครือสหพัฒน์ กัดฟันซื้อถัวเฉลี่ยหุ้นคันทรี่ กรุ๊ป มั่นใจทีมบริหาร กระโดดถือหุ้น 10%
12 ต.ค. 2554

“สำเริง มนูญผล” ผู้บริหารเครือสหพัฒน์ กัดฟันซื้อถัวเฉลี่ยหุ้นคันทรี่ กรุ๊ป มั่นใจทีมบริหาร กระโดดถือหุ้น 10%
นายสำเริง มนูญผล กรรมการและรองประธานกรรมการบริหาร บริษัท สหพัฒนาอินเตอร์โฮลดิ้ง (SPI) และเป็นนักลงทุนรายใหญ่ (วีไอ) รายงานต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 7 ต.ค.ที่ผ่านมา เข้าซื้อหุ้นบริษัทหลักทรัพย์ คันทรี่ กรุ๊ป (CGS) เพิ่มจำนวน 1 ล้านหุ้น คิดเป็น 0.043% ของทุนชำระแล้ว ส่งผลให้จำนวนหุ้นเพิ่มขึ้นเป็น 233.09 ล้านหุ้น คิดเป็น 10% ราคาสูงสุดซึ่งได้มาวันที่ 26 ก.ค. 2554 อยู่ที่ 1 บาท ราคาเฉลี่ย 0.90 บาท 
นายสำเริง กล่าวว่า หุ้นที่เก็บเพิ่มขึ้นเป็นการซื้อถัวเฉลี่ยของเดิมที่มีต้นทุนสูง ขณะที่ราคาหุ้นปัจจุบันต่ำกว่า 0.80 บาท ขาดทุนจากการลงทุนแล้วประมาณ 30 ล้านบาท แต่ก็ทำใจหากเห็นว่าหุ้นดี ถือไปเรื่อยๆ และจะซื้อหุ้นเพิ่มอีก 
สาเหตุที่เลือกลงทุนหุ้น CGS เนื่องจากนิยมและเชื่อมั่นทีมผู้บริหาร โดยเฉพาะนายสดาวุธ เตชะอุบล ประธานกรรมการบริหาร CGS ที่นายสำเริงชื่นชมในฝีมือการบริหารจัดการได้เก่ง คล่องแคล่วว่องไว วางแผนการเรียนและบริหารให้กับลูกๆ ได้เป็นอย่างดี สามารถใช้ได้กับธุรกิจ
“ผมซื้อหุ้นบริษัทที่มีผู้บริหารฉลาด ใครมองว่าเสี่ยไมค์เขี้ยว แต่ผมว่าเขาเป็นคนคล่องแคล่ว ได้ลูกน้องอย่างคุณประสิทธิ์ ศรีสุวรรณ ที่มีวอลุมมากมาร่วมงาน ทำให้มาร์เก็ตแชร์บริษัทอยู่อันดับต้นๆ” นายสำเริง กล่าว
นักลงทุนรายใหญ่ กล่าวอีกว่า ช่วงนี้ชะลอการลงทุน เพราะเศรษฐ กิจย่ำแย่ ประเทศเสียหายจากน้ำท่วม จึงต้องกอดเงินสดรอการลงทุนหลังจากทุกอย่างชัดเจน ซึ่งตลาดช่วงสั้นที่ปรับตัวขึ้นนี้เป็นโอกาสของการขายหุ้น โดยเชื่อว่าหุ้นจะตกหนักๆ อีกรอบ
“ตลาดหุ้นเปิดประตูฉุกเฉินให้ออก แต่ถ้าใครสายป่านยาว ไม่เล่นมาร์จิน หรือกู้เงินมาซื้อ ถือหุ้นดีๆ ยังไงก็ชนะ ยึดคติตื๊อเท่านั้นที่ครองโลก” นายสำเริง กล่าวและว่า ยังถือหุ้นฟาร์อีสท์ ดีดีบี 10% ซึ่งให้ผลตอบแทนจากเงินปันผลสูง
นายคีรี กาญจนพาสน์ ประธานกรรมการบริหาร บริษัท บีทีเอส กรุ๊ป โฮลดิ้ง (BTS) เก็บหุ้น BTS จำนวน 216.06 ล้านหุ้น มูลค่ากว่า 114.51 ล้านบาท